Paar wreed aangeval | News24
Paar wreed aangeval
Charné Kemp ­ En Christiaan Cloete
Piet Els en Rikkie Alsemgeest wat Woensdag (24/01) in die vroeë oggendure op Els se plaas buite Kimberley aangeval is.
Die toestand van die sakeman wat verlede week op sy plaas buite Kimberley aangeval en met ’n strykyster gebrand is, het intussen versleg.
Volgens Denise Coetzee, woordvoerder van die Gariep Mediclinic in Kimberley, is Piet Els (86) Vrydag na die hoësorgeenheid oorgeplaas en is sy toestand kritiek.
Sy vriendin, Rikkie Alsemgeest (66), is glo Saterdag (27/01) ontslaan.
Volgens kapt. Sergio Kock, polisiewoordvoerder, is niemand nog in verband met die voorval in hegtenis geneem nie.
Els en Alsemgeest is Woensdag (24/01) in die vroeë oggendure op Els se plaas aangerand en met ’n strykyster gebrand om toegang tot die kluis te kry.
Albei het veelvuldige beserings opgedoen, met Els wat ook kopbeserings opgedoen het. Hulle is geskop, geklap en met ’n pyp geslaan, en van Els se toon­naels is uitgetrek.
“Dit voel alles nog so onwerklik,” het Alsemgeest gesê.
“Ons het omstreeks 02:00 gehoor hoe die inbrekers die kombuis- en houtdeur in die gang oopbreek. Die gewapende mans het toe vuurwapens, geld en diamante geëis.”
“Piet was so geskok. Hy het nie sy bril opgehad nie en kon nie mooi sien nie. Hy kon ook nie die kluis se knop met die kode oopdraai nie.
Elke keer as die knop vasgehaak het, het hulle hom wreed geslaan en geskop,” het Alsemgeest gesê.
“Hulle het my nagklere afgepluk, maar ek is nie verkrag nie. Ek is agter op my kop en op die been met ’n strykyster gebrand en Piet op sy kuit. Hy was so swak, hy het net bly lê. Tog het hulle hom vasgebind.
Ek is met my hande agter my rug op die stoel vasgebind en my kop is met ’n gordel aan die stoel vasgemaak.”
“Dit is ook nie duidelik of die werkers enigiets kon hoor nie.
Die kluis is aan twee kante gesny. Hulle het ook met geld uit my ma se handsak weggekom,” het hy gesê.
Dit word vermoed dat die aanvallers na Johannesburg gery het.
Els besit talle eiendomme en Alsemgeest besit Kimberley Cloth­ing.
Kapt. Sergio Kock, polisiewoordvoerder, sê vier onbekende aanvallers het die slapende paartjie in die huis oorval.
“Die verdagtes het na bewering met aansienlik waardevolle besittings, ’n jaggeweer en ’n wit Mercedes-Benz-voertuig gevlug. Die voertuig is later op die R31-pad naby Phutanang, Kimberley, opgespoor.”
Dr. Wynand Boshoff, die Vryheidsfront Plus se leier in die Noord-Kaap en ’n lid van die Sol Plaatje-munisipaliteit, het ná die aanval in ’n verklaring gesê hoewel die provinsie tot dusver minder plaasaanvalle as ander provinsies beleef het, hierdie aanval baie mense tot die werklikheid geruk het.
“Min is nog oor die aanval bekend, buiten dat dit deur oormatige wreedheid gekenmerk is. Luidens mediaberigte is albei slagoffers met ’n strykyster gebrand en geslaan, waarna hulle vasgebind en beroof is. Hulle sterk tans in die hospitaal aan.
“Die vraag kom altyd na vore of ons met ‘gewone’ of politieke misdaad te doen het. In hierdie verband moet Els se status as prominente grondeienaar rondom Kimberley in ag geneem word,” het Boshoff gesê.
“Politici in die Sol Plaatje-munisipale raad het oor die afgelope maande dikwels in verband met Els na onteiening sonder vergoeding verwys as ’n manier om grond vir goedkoop residensiële ontwikkeling beskikbaar te kry.
“Die besonderhede rondom die aanval is onbekend, maar dit is jammer dat politici met onverantwoordelike uitsprake moontlik die grond vir sulke aanvalle voorberei.” sê dr. Boshoff.
Enigeen met inligting kan die ondersoekbeampte, ao. Patrick Dibebe, by 082-752-2577 bel.
sê dr. Boshoff.